## L’IVAM acull un programa d’exposicions protagonitzades per dones

*** La retrospectiva de Soledad Sevilla, la mostra de Senga Nengudi i Maren Hassinger, les col·lectives ‘Escena II. Latències’ i la dedicada al món del fanzín són algunes de les propostes**

El programa expositiu de l’Institut València d’Art Modern (IVAM) d’este estiu inclou diferents propostes protagonitzades per dones. Es tracta de la retrospectiva que recorre la trajectòria de Soledad Sevilla, l’exposició sobre les artistes afroamericanes Senga Nengudi i Maren Hassinger, les mostres col·lectives ‘Escena II. Latències’ i la dedicada el món del còmic i el fanzín, així com les intervencions d’Inma Femenía i de Sofia Alemán.

El compromís del museu amb la visibilització de les dones es manifesta en mostres temporals com ‘Soledad Sevilla. Ritmes, trames, variables’. Esta gran exposició proposa un recorregut per tota la trajectòria de Soledad Sevilla (València, 1944), des dels seus començaments a la fi dels anys 60 en el Centre de Càlcul de la Universitat de Madrid fins a la seua obra més recent, com la sèrie en la qual homenatja Eusebio Sempere, referent i amic.

Així mateix, altres dones, les artistes Senga Nengudi (Chicago, 1943) i Maren Hassinger (Los Angeles, 1947) ocupen la galeria 4 de l’IVAM amb una mostra que explora, a través de més de 30 obres, la relació vital i artística d’estes dos creadores afroamericanes en els territoris de la *performance*, la instal·lació i l’escultura.

En línia amb el compromís d’augmentar la presència de dones en les exposicions, la mostra ‘Escena II. Latències’, reunix mig centenar d’obres de la col·lecció de l’IVAM que comprenen un marc temporal d’un segle, des de 1925 fins a l’actualitat. Entre les dones que formen part d’esta exposició, destaquen, entre altres, noms com Claude Cahun, Zanele Muholi, Diana Blok, Susana Solano, Olga, Diego, Ana Penyas o Ángeles Marco.

L’IVAM també acull en la seua programació estival l’exposició ‘Això no és còmic! Fanzins: Avantguarda i innovació del còmic a Espanya’, una mostra que reivindica este fenomen cultural amb vocació efímera i transgressora. La mostra reunix una completa selecció d’obres dels últims cinc anys de més de quaranta autores i autors del món del fanzín.

A estes propostes se suma la intervenció en la façana de l’IVAM ‘Aire Magenta’ de la valenciana Inma Femenía (Pego, 1985). Una instal·lació que proposa un joc de llum en l’espai del *hall*, tenyint de magenta la vidriera del museu, que es reflectix en les superfícies de l’arquitectura de l’interior i en els cossos dels visitants.

Una altra dona que se suma a la llista d’exposicions és la creadora Sofía Alemán (Tenerife, 1997). L’artista ha intervingut l’exposició d’Ignacio Pinazo que acull la Sala de la Muralla de l’IVAM, a través d’una instal·lació fotogràfica que s’acosta des de la imatge i el seu *display* al concepte de multituds que va abordar Ignasi Pinazo en la seua obra.

Per a completar l’oferta expositiva estival, el museu acull una mostra dedicada a l’artista Isidoro Valcárcel Medina que reunix una sèrie inèdita d’obra gràfica en la qual convida el visitant a descobrir les paradoxes entre la nostra percepció de la realitat i la realitat mateixa. També, la galeria 2 de l’IVAM acull la mostra permanent dedicada a l’artista Julio González en la qual es poden contemplar prop de 250 obres procedents de la col·lecció del museu.

Fecha: 12/08/2025